Tartu Rahvaülikool

Tartu Rahvaülikool (Tartu Folk High School, Тартуский Народный Университет) on vabahariduslikku ja tööalast täienduskoolitust andev täiskasvanute koolituskeskus.

SA Tartu Rahvaülikooli koolituskeskus täidab täiskasvanute koolituse seaduses ja täienduskoolituse standardis kehtestatud nõudeid ja on registreeritud Eesti Hariduse Infosüsteemis.

Tartu Rahvaülikool on kõigile avatud täienduskoolitusasutus. See kuulub Eesti Rahvaülikoolide Liitu (ERL).

Tartu Rahvaülikoolile on antud Euroopa täienduskoolituse kvaliteedimärk EQM. 

 Ajalugu 
10. novembril 1987 asutas Tartu linna kultuuriosakond Tartu Kultuuriülikooli, mis tegutses selle nime all kuni 2001. aastani. Avaaktus toimus Tartu Ülikooli aulas, tervitamas oli tollane ENSV kultuuriminister Johannes Lott.

1. juunil 2001 asutati SA Tartu Rahvaülikool kolme osapoolega: Tartu linn, Turu Täiskasvanute Koolituskeskus (AKK) ja Tartu Kultuuriülikooli Seltsi esindajad.

10. novembril 2017 ilmus Tartu Rahvaülikooli 30. tegevusaasta puhul raamat “Vaimustav teekond 30”.

Alates 1987. aasta novembrist kuni 2026. aasta kevadeni on Tartu Rahvaülikooli juhataja olnud Maire Breede.

 Tegevus 
 Õppetöö 
Õppetöö toimub Tartus kolmes asukohas: Pepleri 4, Vaksali 7 rahvaülikooli kunstikeskuses ning Ülikooli 1 keelteklassis ja õppeköögis.

Tartu Rahvaülikoolis on üheksa õppevaldkonda:
 arvuti ja töö
 keeled
 kunst
 psühholoogia ja eneseareng
 tekstiil ja käsitöö
 tervis ja ilu
 kodu ja köök
 aiandus ja lilleseade
 kultuur ja ühiskond

2021. aastal õppis Tartu Rahvaülikoolis 4274 õppijat ja õppetegevuse maht oli 14 229 tundi. Avatud oli 658 koolitusgruppi, mida juhendasid 143 koolitajat. 

Tartu Rahvaülikool korraldab aasta läbi oma õppijate ja koolitajate taieste näitusi. Näitusi on olnud Vanemuise kontserdimajas, Tartu Ülikooli raamatukogus, Tartu botaanikaaias, Põlva kultuurimajas jm.

 Koorid 
Tartu Rahvaülikooli juures on tegutsenud koorid, mille eestvedaja ja dirigent on Lauri Breede. 
 1997–2014 HaleBopp Singers
 alates 2008 – Tartu Rahvaülikooli segakoor
 alates 2015 – Tartu Rahvaülikooli kammerkoor JA22

Traditsiooniliselt antakse jõulukontsert Tartus. Koorid on osalenud laulupidudel, ETV saates "Laululahing" (2005), Punklaulupeol (2008), väikesaarte laulupidudel.

 Suvekoolid 
Aastatel 1997–2017 korraldas Tartu Rahvaülikool eri teemadel suvekoole. Esimene maalimise suvekool toimus Kihnus. Sellele järgnesid lilleseade, joonistamise ja koorisuvekoolid, fotograafia, inglise keele, jooga, feng shui, keraamika jt suvekoolid üle Eesti. Esimestes suvekoolides osales 25 inimest, viimastel aastatel oli osalejaid juba üle 100.

 Sotsiaalmeedia 
Tartu Rahvaülikoolil on oma lehekülg Facebookis ning oma konto Instagramis.

 Projektitegevus 
Tartu Rahvaülikool on aastate jooksul viinud ellu nii Eesti-siseseid kui ka rahvusvahelisi projekte. Euroopa Sotsiaalfondi ja Eesti riigi rahastatud koolitusprojektide eesmärk on olnud peamiselt vähemate võimalustega inimeste konkurentsivõime tõstmine. Euroopa Liidu ja Eesti Vabariigi Siseministeeriumi toetusega on korraldatud keeleõpet rahvusvahelise kaitse saajatele üle Eesti. Tartu Rahvaülikooli tegevusi on rahastanud Kodanikuühiskonna Sihtkapital (KÜSK) ja Tartu linn. Rahvusvahelisi koostööprojekte on rahastanud programmid Erasmus+ ja Nordplus.

Käimasolevad koostööprojektid:
 2021–2023 Tools for tutors. Projektis osaleb kaks partnerit: Osuuskunta Opetus ja ohjaus (Soome) – juhtpartner ja Tartu Rahvaülikool.
 2021–2023 Tunnustatud eestikeelsed salvestatud koolitused. Projekti toetavad Siseministeerium ja Kodanikuühiskonna Sihtkapital.
 2020–2022 Paths to the Nordic Society. Projektis osalevad kolm partnerit: Osuuskunta Opetus ja ohjaus (Soome) – juhtpartner, Mångkulturella folkhögskolan (Rootsi) ja Tartu Rahvaülikool.
 2020–2022 Eesti keele õpe rahvusvahelise kaitse saajatele. Projekti kaasrahastavad Euroopa Liit Varjupaiga-, Rände- ja Integratsioonifondi (AMIF) kaudu ning Siseministeerium.

 Koostööpartnerid 
Tartu Rahvaülikool on Eesti Töötukassa koolituskaardi koostööpartner. Teised koostööpartnerid on Tartu linn, Tallinna Rahvaülikool ja
Eesti Pagulasabi.

 Viited 

 Välislingid 
 Koduleht
 Tartu Rahvaülikooli YouTube'i kanal
Kategooria:Eesti rahvaülikoolid
Kategooria:Tartu koolid